ด่วน! หนี้ครบดีล IFEC พุ่งกระฉูดจาก 500 ลบ. ไป 3.5 พันลบ. เป็นที่เรียบร้อย!
ด่วน! หนี้ครบดีล IFEC พุ่งกระฉูดจาก 500 ล้านบาท ไป 3.5 พันล้านบาท เป็นที่เรียบร้อย! ตามเงื่อนไขของเจ้าหนี้หุ้นกู้ หลังเบี้ยวหนี้วันนี้ 200 ล้านบาท
26 ม.ค. 2560

ด่วน! หนี้ครบดีล IFEC พุ่งกระฉูดจาก 500 ล้านบาท ไป 3.5 พันล้านบาท เป็นที่เรียบร้อย! ตามเงื่อนไขของเจ้าหนี้หุ้นกู้ หลังเบี้ยวหนี้วันนี้ 200 ล้านบาท
ผู้สื่อข่าวรายงานว่าในวันนี้ (26 ม.ค.) บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้ผิดนัดชำระหนี้ค่าตั๋ว บี/อี (B/E) มูลค่า 200 ล้านบาท ให้กับบริษัทหลักทรัพย์จัดการกองทุน โซลาริส จำกัด ซึ่งครบกำหนดการชำระหนี้ในวันนี้เป็นที่เรียบร้อยแล้ว
โดยการผิดนัดชำระหนี้ในครั้งนี้ นับเป็นการผิดนัดครั้งที่ 3 หลังจากเมื่อวันที่ 11 ม.ค.60 บริษัทได้ผิดนัดชำระหนี้ค่าตั๋ว บี/อี (B/E) มูลค่า 200 ล้านบาท และในวันที่ 19 ม.ค.60 บริษัทได้ผิดนัดชำระหนี้ค่าตั๋ว บี/อี (B/E) อีกครั้งมูลค่า 100 ล้านบาท รวมมูลหนี้ค้างชำระ 3 ครั้งเป็นจำนวนเงินทั้งสิ้น 500 ล้านบาท
ทั้งนี้ นอกจากหนี้ตั๋วบี/อี จำนวนดังกล่าวแล้ว IFEC ยังมีหนี้จากการออกหุ้นกู้ก่อนหน้านี้ราว 3 พันล้านบาท ซึ่งหนี้จากหุ้นกู้ก้อนนี้จะครบกำหนดชำระในทันทีโดยไม่ต้องรอให้ครบตามกำหนดเดิม คือ เดือน พ.ย.60 เนื่องจากเป็นเงื่อนไขของเจ้าหนี้หุ้นกู้ที่ระบุว่า หากบริษัทมีการผิดนัดชำระหนี้ประเภทใดก็ตาม เกินกว่า 300 ล้านบาท ให้ถือว่าหุ้นกู้เหล่านี้ครบกำหนดชำระในทันที
อนึ่ง IFEC มีเจ้าหนี้จากการขายหุ้นกู้อยู่ 3 รายด้วยกัน ประกอบด้วย 1) บล.เคที ซีมิโก้ จำนวน 350 ล้านบาท 2) บล.เอเซีย พลัส จำนวน 1.5 พันล้านบาท และ 3) ธนาคารกรุงไทย จำนวน 1.15 พันล้านบาท รวมกันทั้งสิ้น 3 พันล้านบาท โดยมีกำหนดชำระเดิมอยู่ในช่วง เดือน พ.ย. 60
อย่างไรก็ตาม ณ ขณะนี้ ยังไม่มีรายงานออกมาอย่างเป็นทางการเกี่ยวกับยอดหนี้จำนวนดังกล่าว โดยเบื้องต้นคาดว่า IFEC และ เจ้าหนี้ทั้งหมดต้องเจรจาร่วมกัน ก่อนหน้าจะมีการประกาศข้อมูล หรือตัวเลขที่เกี่ยวข้องกับกรณีนี้ ด้านผู้สื่อข่าวรายงานว่า อัตราดอกเบี้ยสำหรับการผิดนัดชำระหนี้ตั๋วบี/อีของ IFEC อยู่ที่ 5% ซึ่งหากคิดจากยอดหนี้ 500 ล้านบาท เท่ากับบริษัทมีภาระต้องจ่ายดอกเบี้ยประมาณ 6.94 หมื่นบาทต่อวัน